<classify> TANZANIA imetuma salamu za rambirambi kwa familia na nchi zilizopoteza raia wake katika ajali ya ndege, iliyotokea nchini Ethiopia juzi na kusababisha vifo vya watu wote 157 waliokuwamo.Wakati Rais John Magufuli na serikali kwa ujumla, wakiungana na dunia kuomboleza vifo hivyo, taarifa zinasema kabla ya ndege hiyo mali ya Shirika la Ndege la Ethiopia kuanguka, rubani alitoa taarifa juu ya hitilafu na akashauriwa arudi jijini Addis Ababa.Katika salamu za rambirambi kupitia ukurasa wake wa twitter, Rais Magufuli alieleza kuhuzunishwa na ajali hiyo ya ndege aina ya Boeing 737 yenye namba za usajili ET 302, iliyokuwa inafanya safari zake za kawaida kutoka kiwanja cha kimataifa cha Bole mjini Addis Ababa, Ethiopia kwenda Nairobi, Kenya.Salamu za rambirambi ziende kwa familia na wakuu wote wa nchi ambazo watu wake wamepoteza maisha katika ajali, alisema. Ndege hiyo ilikuwa imebeba wafanyakazi wapatao wanane, abiria 149 ambao wote wametambuliwa kuwa raia wa nchi 35.Wizara ya Mambo ya Nje na Ushirikiano wa Afrika Mashariki katika taarifa yake kwa vyombo vya habari, ilisema: Serikali ya Jamhuri ya Muungano wa Tanzania inaungana na wote walioguswa na msiba huu mzito kutoa pole kwa mataifa yote yaliyopoteza raia wake kwenye ajali hiyo.Katika salamu za rambirambi, Mkurugenzi Mkuu wa Mamlaka ya Usafiri wa Anga Tanzania TCAA, Hamza Johari alisema ajali hiyo imeathiri jumuiya yote ya wana usafiri wa anga duniani.Tunasubiri majibu ya kiuchunguzi ili kubaini chanzo cha ajali hiyo, alisema Johari kupitia taarifa yake kwa vyombo vya habari.Kwa mujibu wa Ofisa Mtendaji Mkuu wa Shirika la Ndege la Ethiopia, nchi zilizoondokewa na raia wake idadi kwenye mabano ni Kenya 32, Canada 18, Ethiopia 9, China 8, Italia 8, Marekani 8, Ufaransa 7, Uingereza 7, Misri 6, Ujerumani 5, India 4, Slovakia 4, Austria 3, Urusi 3, Sweden 3, Hispania 2, Israel 2, Morocco 2 na Poland 2. Mbunge wa Slovakia na naibu wa chama cha Slovak National, Anton Hrnko amefiwa mkewe na watoto wawili.Rais wa nchi hiyo, Andrej Kiska ametuma salamu za rambirambi.Kuhusu wafanyakazi 22 wa Umoja wa Mataifa waliopoteza maisha katika ndege hiyo, Mkuu wa Shirika la Makazi la Umoja wa Mataifa UN Habitat, Maimunah Sharif, alisema wengi walikuwa wakienda Nairobi kuhudhuria mkutano wa Mpango wa Mazingira wa Umoja wa Mataifa Kuhusu Mazingira UNEP ulioanza jana.Kauli ya rubani Wakati chanzo cha ajali kikiwa hakijafahamika, taarifa kutoka katika shirika la ndege la Ethiopia, zinasema rubani, Yared Getachew alitoa taarifa juu ya hitilafu ya ndege na aliomba kurudi kwenye uwanja alipotoka jijini Addis Ababa.Katika hatua hii hatuwezi kusema chochote kuhusu sababu za kuanguka, Mkurugenzi Mtendaji wa shirika la ndege la Ethiopia, Tewolde Gebremariam alisema na kuongeza kuwa wanazingatia kanuni za kimataifa kwa kusubiri uchunguzi.Jana Shirika la Ndege la Ethiopia lilitangaza kusitisha safari za ndege aina ya Boeing 737 MAX 8.Uchunguzi wa ajali hiyo, unafanywa na mamlaka za Ethiopia kwa kushirikiana na timu ya wataalamu kutoka kampuni ya Boeing na Bodi ya taifa ya usalama katika usafiri ya Marekani.Kwa kuanzia, kisanduku cha kunakili data ya safari ya ndege pamoja na sauti kimepatikana. Ndicho kitatoa taarifa muhimu zitakazosaidia kupata picha halisi ya kilichotokea kabla ya ndege hiyo kuanguka.Waziri Mkuu wa Ethiopia, Abiy Ahmed aliahidi kuwa uchunguzi wa kina wa ajali, utafanyika na wataweka wazi matokeo. Ethiopia imetangaza jana kuwa siku ya maombolezo na bendera zinapepea nusu mlingoti.  <topic>: kitaifa 